kardosdrur/scandi-wiki huggingface dataset:
Jørgen Daa

Jørgen Daa (? – 1619) var en dansk admiral, var søn af Hans Daa til Enggaard og Dorthe Svale.

1604 havde han en tid lang opholdt sig hos Tycho Brahes børn i Bøhmen. Kort efter sin hjemkomst giftede han sig
med en skånsk adelsdame, Magdalene Sørensdatter (Baden), og bosatte sig i Særslev i Skovby Herred, hvor han havde arvet en større bondegård efter sin farmoder. Ægteskabet var næppe lykkeligt; hustruen faar i alt fald det skudsmål, at hun "skikkede sig ilde".

Daa vendte da og snart hjemmet ryggen, tog 1607 tjeneste som skibschef og foretog alt samme år en rejse til Spanien. Under Kalmarkrigen tjente han som admiral og sendtes i marts 1611 med 7 skibe op i Kattegat for at hindre tilførsel til Sverige, hvilket togt afsluttedes med, at han i november erobrede en del af den eskadre, svenskerne udrustede ved Elfsborg.

Året efter blokerede han atter Elfsborg og bidrog herved til fæstningens overgivelse. Til belønning for sin gode tjeneste forlenedes Daa 1614 med Holbæk Slot, som han beholdt til sin død, men vedblev dog at tjene til søs og sendtes næsten årlig, sidste gang 1617, med mindre flåder til de nordlige farvande.

Admiraler fra Danmark
Jørgen
Personer i Dansk Biografisk Leksikon
Odalisk

En odalisk (tyrkisk Odalık) var en slavinde i et osmannisk serail.  Hun var assistent eller lærling hos konkubinerne og hustruerne, og kunne avancere i status til at blive en af dem. De fleste odalisker tilhørte det kejserlige harem, sultanens hushold.

Etymologi 
Ordet ”odalisk” er en fransk fortolkning af det tyrkiske ord odalık, som betyder "kammerpige", fra oda, "kammer" eller "rum". Ordet kan skrives odahlic, odalisque, eller odaliq.

Status
Odalisker var nederst på rangstigen i haremmet og betjente ikke sultanen, men først og fremmest konkubinerne og hustruerne som personlige kammerpiger. Odalisker var sædvanligvis slavinder som var gaver til sultanen. Oftest blev en odalisk aldrig set af sultanen, men var i stedet under direkte opsyn af sultanens mor. Hvis en odalisk var specielt smuk, eller havde et specielt talent for dans eller sang, kunne hun få optræning som  konkubine. Hvis hun blev udvalgt, blev hun trænet til at betjene sultanen seksuelt, og først efter en  seksuel kontakt ville hendes status ændres til konkubine.

Senere brug

I populær brug kunne ordet odalisk også bruges om en formuende mands elskerinde eller konkubine.

I det 19. århundrede blev odalisker en almindelig fantasifigur i kunstbevægelsen kaldt orientalismen, og blev fremstillet i mange erotiske afbildninger. Matisse malede også odalisker.

Edvard Grieg skrev en sang :Odalisken synger: Nu synker Solen i Asiens Dale (1870) efter et digt af Carl Alfred Bruun.

Se også 
 Adelkone
 Slegfred

Eksterne henvisninger 

 Nogle portrætter af odalisker 

Harem
Slaver
Osmanniske Rige
Tyrkiets historie
Ægteskab
Prostitution
Puebla Internationale Lufthavn

Puebla Internationale Lufthavn, Hermanos Serdán (IATA PBC, ICAO MMPB) (på spansk Aeropuerto Internacional de Puebla) også kaldet Hermanos Serdán International lufthavn ligger nær i landsbyen Huejotzingo cirka 23 kilometer norvest for den mexikanske by Puebla de los Ángeles.

Lufthavnen fungerer også som et alternativ til Mexico Citys internationale lufthavn.

I 2008 havde lufthavnen cirka 551.000 passagerer

Ekstern henvisning 
 Officielt websted

Lufthavne i Mexico
Puebla (by)
Flughafen Saarbrücken-St.Arnual

Flughafen Saarbrücken-St.Arnual var en lufthavn i bydelen Sankt Arnual umiddelbart sydvest for centrum af Saarbrücken, i delstaten Saarland, Tyskland. Den åbnede i 1928 og blev nedlagt og afløst i 1939 af den nye Flughafen Saarbrücken øst for byen.

Historie 
På et lille engområde imellem beboelse og floden Saar indviede man 17. september 1928 den første lufthavn i Saarbrücken. Tekniske begrænsninger gjorde at lufthavnen indtil 1933 kun åben fra maj til oktober. Ifølge Den Internationale flyvehåndbog fra 1931 bestod navigationsudstyret af en røgovn og lys fra bål.

Lufthansa startede blandt andet ruter til Wien, Budapest, Karlsruhe og München fra lufthavnen, hvor flere af dem var allerede eksisterende der fik en mellemlanding i Saarbrücken. Den franske flyproducent Avions Farman drev en overgang en rute til Paris, fløjet med deres eget Farman F 60 "Goliath" fly.

Op igennem 1930'erne nåede lufthavnen flere gange sin kapacitetsgrænse. En udvidelse var ikke mulig da beboelsesområder var placeret meget tæt på, samt at floden Saar flere gange oversvømmede landingsbanen. Den 25. oktober 1939 lukkede lufthavnen på grund af de vanskelige aerodynamiske forhold samt de hyppige lukninger på grund af dårligt vejr, og den nye lufthavn ved forstaden Ensheim var nu den eneste i byen.

I dag er der ingen spor af de tidligere lufthavnsfaciliteter og området er i dag et beskyttet naturreservat med blandt andet sjældne orkideer. Det officielle navn er nu St. Arnual enge, imens de lokale kalder det "Daarle".

Referencer

Eksterne henvisninger 
 80 Jahre Flughafen Saarbrücken.  
 Geschichte der Fliegerei im Saarland  

Etableret i 1928
Ophørt i 1939
Saarbrücken
Luftfart i Saarland
Saarbrycken-St.Arnual, Flughafen
John Engelhardt

John Engelhardt (født 20. juli 1956) er en dansk kemiingeniør og politiker, der fra 1. januar 2010 til 31. december 2021 var borgmester i Glostrup Kommune, valgt for Venstre.

Engelhardt arbejdede som vicedirektør for DTU Fødevareinstituttet.

Han blev medlem af Glostrup Kommunalbestyrelse i 1995 og har bl.a. været viceborgmester og udvalgsformand. Han blev borgmester som følge af en konstituering med Konservative, Dansk Folkeparti og Charlotte Brangstrup (uden for partierne).

Referencer

Eksterne henvisninger 
 John Engelhardts hjemmeside 

Borgmestre fra Venstre
Borgmestre i Glostrup
Borgmestre i Danmark 2018-2021
Alumni fra Copenhagen Business School
Malerens atelier

Malerens atelier (fransk: L'Atelier du peintre) er et oliemaleri fra 1855 af den franske maler Gustave Courbet. Billedets fulde titel er: Malerens atelier: en virkelig allegori over en syv års fase i mit kunstneriske (og moralske) liv  (L’Atelier du peintre. Allégorie Réelle déterminant une phase de sept années de ma vie artistique (et morale)). Billedet er udstillet på Musée d'Orsay, Paris.

Det fremstiller Courbet selv siddende med pensler og palet foran et landskabsmaleri på et staffeli. Han er omgivet af forskellige figurer: en nøgen kvinde, en lille dreng med en hund, og to menneskegrupper på hver side, som delvis er i skygge. Figurerne er allegorier, som har påvirket Courbets kunstneriske og politiske udvikling.

Til venstre i billedet fremstilles mennesker fra alle sociale samfundslag, med Napoleon III i forgrunden, siddende midt mod Courbet og fremstillet som en tyv i forklædning. Et kranium på en avis henviser til de kritikere, som havde ignoreret Courbet og realismen, og på gulvet ligger resterne efter den romantiske kunst i form af en guitar og en bredskygget hat. Gemt i skyggerne bag lærredet skimtes en model i klassisk positur, som symboliserer den akademiske kunsttradition, som Courbet foragtede. I billedets centrum arbejder Courbet på et landskabsmaleri med motiv fra hans hjemby Ornans, mens han bliver iagttaget af uskylden (den lille dreng) og sandheden (den nøgne kvinde), som begge interesseret betragter kunstnerens værk. I gruppen til højre ser vi kunstnerens venner og meningsfæller som forfatterne George Sand og Charles Baudelaire, Champfleury samt anarkisten Pierre-Joseph Proudhon.

Malerens atelier var fra Courbets side ment både som et angreb på Napoleon IIIs totalitære regime, og som en kritikk af Parisersalonen , den dominerende institution i tidens kunstliv. Det er også en af grundene til maleriets monumentale størrelse:  næsten seks meter bredt. Courbet ville udstille Malerens atelier på Verdensudstillingen i Paris i 1855, men billet blev afvist af juryen. Courbet opførte da sin en egen udstillingspavillon vis à vis den officielle udstillingshal for at vise maleriet for publikum. Det foregriber den senere Salon des Refusés, som igen bliver anset for at være den europæiske avantgardes fødsel i kunsthistorisk sammenhæng.

Malerens atelier siges at være inspireret af Velázquez' maleri Las Meninas, og billedet inspirerede  nogle af Edouard Manets tidlige værker.

Eksterne henvisninger 
 Musée d'Orsay omtale af billedet

Malerier af Gustave Courbet
Malerier fra 1855
Lasse Søgaard

Lasse Søgaard (født 23. april 1977 i Holstebro) er en dansk cykelrytter. Han startede med at cykle i slutningen af 90érne og har opnået flere sejre i danske landevejsløb. Efter flere sæsoner i Holstebro CC og et enkelt år hos Herning CK, fik han kontakt med det nyetablerede cykelteam i Aalborg – Cycling Nord i 2007. Her kørte han en sæson som kaptajn, men problemer med sygdom gjorde at han måtte skrue ambitionsniveauet ned, og har siden da kørt i fortrinsvis C-klassen, men også enkelte løb i B-klassen. Lasse har deltaget ved Elite DM på såvel landevej som cyklecross og med en 21. plads som bedste resultat.

Hidtil største resultat ved et licens landevejsløb var 2.pladsen i Sorø i 2006 i B-klassen. Men også pointgivende placering i det kombinerede A/B Criterium i Hvidovre året forinden var en stor præstation i konkurrence med flere danske teamryttere. Han har også vundet den midtjyske cykelcup - MIDTVEST Cup samlet i 2006 foran flere A-ryttere.

Lasse Søgaard har siden 2008 også kørt cyklecross . Hvilket han kørte i 2 sæsoner, men en balance sygdom - Morbus meniere sætte bl.a. en stopper for denne sport.

Han stoppede som licensrytter i 2013.

Mandlige cykelryttere fra Danmark
Personer fra Holstebro
Serail

Et serail (eller seraglio) var kvindernes kvarter i et osmannisk palads. Ordet harem benyttes også, men anvendes især om husstandens kvinder, såvel hustruer som konkubiner.

I sammenhæng med 1700-tallets turquerie blev serailet genstand for megen kunst, berømtest nok Mozarts syngespil Bortførelsen fra Seraillet.

Etymologi 
Ordet serail kommer via fransk sérail fra persisk saray (سرای) , med betydningen "palads" eller "indelukket gård", og kan også ses anvendt om Topkapi-paladset eller andre tyrkiske paladser.

Se også 

 Karavanserai, et andet ord med saray, en kro for karavaner.

Referencer

Eksternt link 
 AllAboutTurkey

Harem
Osmanniske Rige
Bygningsdele
Diuretikum

Et diuretikum (i flertal diuretika, populært kaldet vanddrivende midler) er et lægemiddel der øger diuresen, dvs. produktionen af urin. Der er flere grupper af diuretika. Alle diuretika øger udskillelsen af vand fra kroppen, selvom hver gruppe opnår dette på forskellig vis. Den primære virkningsmåde for diuretika er at hæmme reabsorptionen af natriumklorid i nyrerne, hvorved salt og vand tabes igennem urinen. Dette bevirker en reduktion af ekstracellulærvæsken.

Anvendelse 
Diuretika anvendes medicinsk til behandling af forhøjet blodtryk, ødemer, hjerteinsufficiens, levercirrhose (skrumpelever) og visse nyresygdomme.

Grupper 
Der findes flere grupper diuretika:

Thiaziddiuretika 
Thiazid-diuretika virker på den distale tubulus i nyrerne, hvor de hæmmer natrium-chlorid symporten. Da vand pga. osmose følger med de opløste ioner vil dette medføre øget udskillelse af vand igennem urinen.

Slyngediuretika 
Slyngediuretika (loop-diuretika) virker på Henles slynge i nyrerne, hvor de hæmmer natrium-kalium-chlorid symporten. Disse diuretika har den kraftigste diuretiske virkning.

Kaliumbesparende diuretika 
Da både thiazid og slyngediuretika bevirker tab af kalium-ioner og dermed en risiko for hypokaliæmi, kombineres de ofte med kaliumbesparende diuretika. Kaliumbesparende diuretika er primært aldosteron-antagonister, dvs. de hæmmer bindingen af hormonet aldosteron til dets receptor. Dette bevirker en øget udskillelse af natrium, samt en hæmning af kaliumudskillelsen. Der findes også andre kaliumbesparende diuretika (primært amilorid) som hæmmer natriumkanaler i den distale tubulus. Kaliumbesparende diuretika har en beskeden effekt i sig selv.

Diuretika i klinisk brug 
Følgende diuretika var i klinsk brug i Danmark pr. april 2013 (handelsnavne er anført i parentes):

Thiaziddiuretika:
Hydrochlorthiazid (Hydromed®)
Bendroflumethiazid (Centyl®, kombinationspræparat med kalium)

Slyngediuretika:
Furosemid (Diural®, Furix®, Lasix® Retard)
Bumetanid (Burinex®)

Kaliumbesparende diuretika:
Spironolacton (Hexalacton®, Spirix®, Spiron)
Eplerenon (Inspra®)
Amilorid (Amilco®, Frusamil, Sparkal®, disse er alle kombinationspræparater med enten thiazid- eller slyngediuretika)

Referencer

Eksterne henvisninger
Læs mere om Thiaziddiuretika på medicin.dk 
Læs mere om Slyngediuretika på medicin.dk 
Læs mere om Kaliumbesparende diuretika på medicin.dk 

Lægemidler tilhørende hjerte og kredsløb
Desmopressin

Desmopressin er et lægemiddel og et indholdsstof. Det er opbygget som et peptid bestående af ni aminosyrer. Det minder i virkemåde om det i kroppen naturligt fremkomne vasopressin (antidiuretisk hormon). 

Desmopressin virker på nyrerne ved at nedsætte urinudskillelsen (diuresen).

Eksterne links 
Læs mere om medicin, der indeholder Desmopressin, på medicin.dk 

Lægemidler, hormoner til systemisk brug
Tørsteprøve

Tørsteprøven anvendes til at stille diagnosen diabetes insipidus. 

Inden prøven kan udføres, skal patienten faste i otte timer. Herefter starter selve prøven, hvor man opsamler urin. Hos normale vil urinudskillelsen hæmmes, at hormonet vasopressin påvirker nyrerne til en lavere urinudskillelse.

Hos patienter med diabetes insipidus vil denne hæmning ikke ske, da der er nedsat eller ophævet sekretion af hormonet.
Diagnostik
Erik Pauelsen

Erik Pauelsen (2. eller 14. oktober 1749 i Bygom, Østerbølle Sogn – 20. februar 1790 i København) var en dansk kunstmaler, der særligt er kendt for sine landskabsmalerier.

Pauelsen var uddannet fra Kunstakademiet i 1777 og rejste 1780-1783 til Hamburg, Düsseldorf, Berlin, Paris og Rom. Blandt hans inspirationskilder var Vigilius Eriksen, Angelica Kaufmann, Claude Lorrain og Aelbert Jacobsz Cuyp.

Han udførte mange portrætter, hvoraf det af Johannes Ewald (ca. 1780, Frederiksborgmuseet) er blandt de mest vellykkede. Han portrætterede også Søren Gyldendal med hustru (1780) og Friederike Brun med sin datter Ida (1789). Hans mest betydningsfulde værker er dog landskabsmalerierne. Et gennemgående motiv her var Norges natur; hovedværket er Sarpsfossen (1789, Statens Museum for Kunst). Han er rigt repræsenteret på Statens Museum for Kunst og Vestsjællands Kunstmuseum. 

Pauelsen blev medlem af flere europæiske kunstakademier, men opnåede aldrig samme anerkendelse i samtiden som Jens Juel og Nicolai Abildgaard. Han begik selvmord i 1790.

Eksterne henvisninger

Referencer 

Malere fra Danmark
Danskere i 1700-tallet
Kunstnere der har begået selvmord
Landskabsmalere
Portrætmalere
Personer i Dansk Biografisk Leksikon
Medlemmer af Det Kongelige Akademi for de Skønne Kunster
Nøgen kvinde tilbagelænet

Nøgen kvinde tilbagelænet (fransk: Femme nue couchée) er et oliemaleri fra 1862 af den franske maler Gustave Courbet. Billedet forestiller en ung mørkhåret kvinde liggende på en sofa, kun iført sko og strømper. Bag hende ses delvist fratrukne røde gardiner og en overskyet himmel gennem et lukket vindue. Billedet er sandsynligvis påvirket af Goyas La maja desnuda.

Det tilhørte oprindeligt Alexandre Berthier og senere Marcell Nemes.
I 1913 blev det købt af den ungarske kunstsamler Ferenc Hatvany. Under Anden verdenskrig plyndrede Sovjetiske tropper Hatvanys kunstsamling med Nøgen kvinde tilbagelænet ved indtagelsen af Budapest i 1945. Efter at have været observeret hæftet til presenningen på et sovjetisk militærkøretøj på Budas slotsbakke, syntes maleriet at være sporløst forsvundet.

55 år senere blev Nøgen kvinde tilbagelænet pludseligt udbudt til salg, først til Budapest Kunstmuseum i 2000 og så i 2003 til Commission for Art Recovery (CAR) af en slovakisk mand, der hævdede at være antikvitetshandler, men snarere forekom at være involveret i slovakiske organiseret kriminalitet. Forhandleren fremviste en erklæring, om, at maleriet blev givet af sovjetiske soldater til en læge fra en landsby nær Bratislava til gengæld for lægens behandling af en såret soldat. CAR fandt erklæringen troværdig og efter en undersøgelse af billedets krakelering blev det fastslået at maleriet var Gustave Courbets.

Efter fem års forhandlinger, Interpol involvering og diplomatisk tovtrækkeri mellem USA og den slovakiske regering lykkedes det CAR at erhverve maleriet til Hatvanys arvinger mod  300.000 US dollars. I 2007 kunne Nøgen kvinde tilbagelænet for første gang siden 1930'erne fremvises for offentligheden, i en udstilling på Grand Palais i Paris.

Referencer 
 
 

Malerier af Gustave Courbet
Malerier fra 1862
Are you Experienced

Are you Experienced er The Jimi Hendrix Experiences første LP, som udkom 12. maj 1967 og viser Hendrix som en eksperimenterende musiker, der både bruger diverse pedaler og feedback som effekter til at frembringe lyde på guitaren, som ikke tidligere var hørt i rockmusikken. Debutalbummet vakte opsigt, især fordi det blander stilarterne syrerock, jazz og blues i en usædvanlig blanding. Bemærkelsesværdigt er dog, at mens skæringer som Manic Depression og Third Stone From The Sun er præget af de usædvalige effekter, han vred ud af sin guitar, er bluesnummeret Red House spillet med en helt ren guitarlyd. På Rolling Stone Magazines liste over de "500 Greatest Albums of All Time" er dette album placeret som nummer 15. I 2005 blev albummet indlemmet i det amerikanske National Recording Registry, et register over historiske og kulturelt væsentlige amerikanske indspilninger.

Indhold 
 Side et:

 "Foxy Lady" – 3:22 
 "Manic Depression" – 3:46 
 "Red House" – 3:53 
 "Can You See Me" – 2:35 
 "Love or Confusion" – 3:17 
 "I Don't Live Today" – 3:58 

 Side to:

 "May This Be Love" – 3:14 
 "Fire" – 2:47 
 "3rd Stone from the Sun" – 6:50 
 "Remember" – 2:53 
 "Are You Experienced?" – 4:17

Debutalbum fra 1967
Debutalbum fra USA
Jimi Hendrix-album
Karmsundet

Karmsundet er sundet mellem øen Karmøy og Haugesund i Rogaland fylke i Norge.

Navnet Norge 

Karmsundet og sejlruten derigennem kaldtes tidligere Nordvegen – vejen mod nord - og tænkes at være ophav til navnet Norge - Norwegen - Norway. Det var professor Magnus Olsens teori, at det var sejlruten fra Skudefjorden op gennem Karmsundet og videre mod nord, som først bar Norges navn, "Nordvegen", vejen mod nord. Denne sejlrute gav landet dets navn, og først blev det benyttet om det vestnorske rige.

Geografi 
Sundet strækker sig omkring 33 km fra Boknafjorden i syd til Røværsfjorden nord for Haugesund i nord. I syd har sundet indløb mellem Skudeneshavn på Karmøy og Bokn i øst. Sundet går ret nordover og passerer vestsiden af Fosen. Overfor Fosen ligger Kopervik. Lidt længere mod nord ligger Avaldsnes på Karmøy med Vormedal på den anden side af sundet. Gården Avaldsnes var en af kongsgårdene på Vestlandet og et ældgammelt magtcentrum gennem 3.000 år, fra stenalderen og forbi vikingetiden.

Riksvej 47 krydser sundet over Karmsundbroen nord for Avaldsnes og lige syd for Haugesund. Den del af sundet, som broen krydser, kaldes for Salhusstraumen (Salhusstrømmen). Her er sundet kun et par hundrede meter bredt. Her måtte både sejlskibe og robåde ligge og vente på, at strømmen skulle aftage så meget, at de lige kunne smutte gennem med folk og last. Man hørte de ventende råbe utålmodigt mod land: "Hvornår vender strømmen?"

Sagn fra norrøn tid 
I påsken 998 kom et fuldlastet skib med sejdmænd og andet troldepak ind til kongsgården Avaldsnes, ledet af Øyvind Kelda. De ville kaste trolddom over kong Olav Tryggvason, fordi han bragte kristendommen til landet. Sejdmændene manede en tyk, sort tåge frem, men tågen vendte sig i stedet mod dem selv, så de virrede omkring i blinde. Kongen greb ind og fik dem bundet fast på et skær. Ved højvande druknede de, og skæret blev senere kaldt Skrattaskjær (Skratte = troldmand.).

På fastlandssiden av Karmsundet ligger et monument med fem bautastene. Centralt i denne stensætning er en urnegrav fra romertiden. Et langt yngre sagn knytter monumentet til Olav den Hellige. Ifølge sagnet sejlede kongen gjennom Karmsundet i forbindelse med et besøg på Avaldsnes, da fem unge piger stod i strandkanten og bød sig frem til kongen. Kongen skal have råbt tilbage, at der kunne de ellers stå og skamme sig – og dermed blev pigerne forvandlet til sten (Hernæs 1997:110). I dag bærer monumentet navnet "De fem dårlige jomfruer".

Henvisninger

Eksterne links 
 Avaldsnes Historie 

Norges historie
Rogalands geografi
Farvande i Norge
Bokn
Den sårede mand

Den sårede mand (fransk: L'Homme blessé) er et oliemaleri fra 1844-1854 af den franske maler Gustave Courbet. Billedet er et selvportræt.

Eksterne henvisninger 
 Musee d'Orsay page side om Den sårede mand 

Malerier af Gustave Courbet
Elisabeth Söderström

Elisabeth Söderström (født 7. maj 1927, død 20. november 2009) var en svensk operasanger (sopran), der havde en karriere på omkring 40 år, hvor hun optrådte på en lang række store scener over hele verden. Hun indspillede også en række grammofonplader.

Söderstöm påbegyndte sin uddannelse ved at få privatundervisning, men kom i 1947 ind på det Kongelige Musikakademi i Stockholm. Samme år debuterede hun i Mozarts Bastien og Bastienne. Da hun havde afsluttet sine studier to år senere, blev hun ansat på den Kongelige Opera, hvor hun var ansat til 1980. I den periode havde hun også betydelige afstikkere til ikke mindst The Metropolitan Opera i New York.

Hun beherskede et meget bredt sangrepertoire og var samtidig kendt som en god skuespiller, der derfor gjorde sig godt i tv-transmitterede operaer i dette medies ungdom. Ud over operaer optrådte hun endvidere som koncertsanger og havde blandt andet et tæt samarbejde med den berømte pianist Vladimir Ashkenazy.

Da Söderström i begyndelsen af 1990'erne trappede sin sangerkarriere ned, blev hun direktør for Drottningholms Slotsteater, hvor hun næsten 50 år tidligere havde haft sin debut.

Operasangere fra Sverige
Hovsångare
Sopraner
Krakelering

Krakelering betegner den fine revnedannelse der over tid kan opstå i overfladen på forskellige materialer på grund af udtørring, ælde eller påført med vilje. Udtrykket bruges især om skader på gamle malerier, men også om keramik, fajance og andre materialer, der benyttes til kunstværker. Krakeleringer kan i nogle tilfælde afsløre et kunstfalskneri, eftersom de er svære at forfalske, så de får et autentisk udseende. Kunstforfalskeren Eric Hebborn udviklede en teknik, som Tony Tetro udbyggede ved at benytte formaldehyd og en speciel opvarmningsteknik. 

Krakeleringer, som er opstået ved udtørring af et maleri, vil typisk få farverne til at afskalle fra lærredet. På malerier ses dette, hvis der ovenpå en fed grundmaling lægges en hurtigtørrende overflademaling. Processen fremskyndes nogle gange ved, at der er anvendt forskellige kemiske sammensætninger af grundmaling og farverne på overfladen. Krakeleringer som følge af udtørring kan skabe væsentlig større skader end dem, der er forårsaget af ælde.

Franske hollandske og italienske malerier ser ud til at krakelere efter forskelligt mønster. Krakeleringer kan desuden afsløre de teknikker, en kunstner har benyttet sig af, hvilke omstændigheder maleriet har gennemlevet, og hvordan det er blevet transporteret eller forsøgt restaureret.
i keramiken fremkaldes krakelering ofte ad kunstig vej for at opnå en dekorativ virkning.

Krakelering kan også være bevidst påført som dekoration eller som et forsøg på at skabe kunstig patina. Den blev anvendt af kineserne og andre asiatiske folkeslag, som for tusinde år siden kendte en teknik, der skabte krakeleringer på blandt andet porcelæn, som kunne fremhæves ved at gnide sort farvestof ind sprækkerne.

Noter

Maleri